CELEX: 32014R0347
Language: mt
Date: 2014-04-04 00:00:00
Title: Regolament ta' Implimentazzjoni tal-Kummissjoni (UE) Nru 347/2014 tal- 4 ta' April 2014 li jemenda r-Regolament (KE) Nru 606/2009 fir-rigward taż-żieda fil-kontenut massimu totali tad-dijossidu tal-kubrit meta meħtieġ minħabba l-kundizzjonijiet tal-klima

5.4.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 102/9
            
         REGOLAMENT TA' IMPLIMENTAZZJONI TAL-KUMMISSJONI (UE) Nru 347/2014
   tal-4 ta' April 2014
   li jemenda r-Regolament (KE) Nru 606/2009 fir-rigward taż-żieda fil-kontenut massimu totali tad-dijossidu tal-kubrit meta meħtieġ minħabba l-kundizzjonijiet tal-klima
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 91(c) tiegħu,
   Billi:
   
               (1)
            
            
               Ir-Regolament tal-Kummissjoni (KE) Nru 606/2009 (2) jistabbilixxi l-kontenut massimu permissibbli tad-dijossidu tal-kubrit fl-inbejjed. Il-punt A(4) tal-Anness I B tiegħu jipprovdi li l-Kummissjoni tista' tiddeċiedi li l-Istati Membri kkonċernati jistgħu jawtorizzaw żieda ta' massimu ta' 50 milligramma l-litru fil-livelli massimi totali ta' dijossidu tal-kubrit ta' anqas minn 300 milligramma l-litru, meta meħtieġ minħabba l-kundizzjonijiet tal-klima.
            
         
               (2)
            
            
               Fil-15 ta' Jannar 2014, l-awtoritajiet kompetenti Ġermaniżi bagħtu talba uffiċjali biex iżidu l-kontenut massimu totali permissibbli tad-dijossidu tal-kubrit fl-inbid ta' anqas minn 300 milligramma l-litru b'massimu ta' 50 milligramma l-litru għall-inbid magħmul minn għeneb maħsud fl-2013 fiż-żoni tal-vitikultura taż-żoni demarkati tad-denominazzjoni protetta tal-oriġini “Mosel” u ta' indikazzjonijiet ġeografiċi protetti “Landwein der Mosel”, “Landwein der Ruwer”, “Landwein der Saar” u “Saarländischer Landwein”.
            
         
               (3)
            
            
               In-nota teknika maħruġa mill-awtoritajiet kompetenti Ġermaniżi tispjega li l-kundizzjonijiet tal-klima affettwaw il-kwalità sanitarja ta' għeneb maħsud fl-2013 fiż-żoni msemmija hawn fuq. B'mod partikolari, wara ħsad tard, ħafna għeneb kien imħassar u matul il-fermentazzjoni ġew prodotti kwantitajiet akbar ta' piruvat, aċetaldeid u aċidu alfaketoglutariku. Dawn is-sustanzi jingħaqdu mad-dijossidu tal-kubrit u jnaqqsu l-azzjoni preżervattiva tiegħu. Għalhekk, il-kwantitajiet totali tad-dijossidu tal-kubrit meħtieġa li jiżguraw il-vinifikazzjoni u l-konservazzjoni t-tajbin, huma ogħla f'inbid magħmul minn dak l-għeneb. Għal din ir-raġuni, l-awtorizzazzjoni temporanja msemmija fil-punt A(4) tal-Anness I B tar-Regolament (KE) Nru 606/2009 hija l-unika għażla disponibbli biex l-għeneb milqut minn dawn il-kundizzjonijiet tal-klima mhux favorevoli jkun jista' jintuża għall-produzzjoni ta' nbejjed li jistgħu jitqiegħdu fis-suq.
            
         
               (4)
            
            
               Għalhekk ir-Regolament (KE) Nru 606/2009 għandu jiġi emendat kif meħtieġ.
            
         
               (5)
            
            
               Il-miżuri previsti f'dan ir-Regolament huma skont l-opinjoni tal-Kumitat ta' Ġestjoni għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   Artikolu 1
   L-Appendiċi 1 tal-Anness I B tar-Regolament (KE) Nru 606/2009 qed jinbidel bit-test fl-Anness ta' dan ir-Regolament.
   Artikolu 2
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-4 ta' April 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 347, 20.12.2013 p. 671.
   
      (2)  Ir-Regolament tal-Kummissjoni (KE) Nru 606/2009 tal-10 ta' Lulju 2009 li jistabbilixxi regoli ddettaljati għall-implimentazzjoni tar-Regolament tal-Kunsill (KE) Nru 479/2008 fir-rigward tal-kategoriji tal-prodotti tad-dwieli, il-prattiċi enoloġiċi u r-restrizzjonijiet applikabbli (ĠU L 193, 24.7.2009, p. 1).
   
      ANNESS
      
         
            “Appendiċi I
            
               Żieda fil-kontenut massimu totali tad-dijossidu tal-kubrit meta meħtieġ minħabba l-kundizzjonijiet tal-klima
            
            
                         
                     
                     
                        Is-sena
                     
                     
                        L-Istat Membru
                     
                     
                        Iż-żoni tal-vitikultura
                     
                     
                        L-inbejjed ikkonċernati
                     
                  
                        1.
                     
                     
                        2000
                     
                     
                        Il-Ġermanja
                     
                     
                        Iż-żoni tal-vitikultura kollha tal-Ġermanja
                     
                     
                        L-inbejjed kollha mill-għeneb maħsud fis-sena 2000.
                     
                  
                        2.
                     
                     
                        2006
                     
                     
                        Il-Ġermanja
                     
                     
                        Iż-żoni tal-vitikultura fir-reġjuni ta' Baden-Württemberg, il-Bavarja, Hesse u Rhineland Palatinate
                     
                     
                        L-inbejjed kollha mill-għeneb maħsud fl-2006.
                     
                  
                        3.
                     
                     
                        2006
                     
                     
                        Franza
                     
                     
                        Iż-żoni tal-vitikultura fid-dipartimenti Bas-Rhin u Haut-Rhin
                     
                     
                        L-inbejjed kollha mill-għeneb maħsud fl-2006.
                     
                  
                        4.
                     
                     
                        2013
                     
                     
                        Il-Ġermanja
                     
                     
                        Iż-żoni tal-vitikultura fiż-żona demarkata ta' denominazzjoni protetta tal-oriġini ‘Mosel’ u ta' indikazzjonijiet ġeografiċi protetti ‘Landwein der Mosel’, ‘Landwein der Ruwer’, ‘Landwein der Saar’ u ‘Saarländischer Landwein’
                     
                     
                        L-inbejjed kollha mill-għeneb maħsud fl-2013.”